CELEX: 62012TN0438
Language: sk
Date: 2012-10-05 00:00:00
Title: Vec T-438/12: Žaloba podaná 5. októbra 2012 — Global Steel Wire/Komisia

1.12.2012   
            
            
               SK
            
            
               Úradný vestník Európskej únie
            
            
               C 373/11
            
         Žaloba podaná 5. októbra 2012 — Global Steel Wire/Komisia
   (Vec T-438/12)
   2012/C 373/17
   Jazyk konania: španielčina
   
      Účastníci konania
   
   
      Žalobkyňa: Global Steel Wire, SA (Cerdanyola del Vallés, Španielsko) (v zastúpení: F. González Díaz, advokát, a P. Herrero Prieto, advokátka)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil v súlade s článkom 264 ZFEÚ rozhodnutie Európskej komisie z 25. júla 2012 vo veci COMP/38.344 — Predpínacia oceľ,
            
         
               —
            
            
               vyzval Komisiu v súlade s článkom 24 Štatútu Súdneho dvora Európskej únie a článkom 63 ods. 3 písm. d) Rokovacieho poriadku Všeobecného súdu, aby poskytla dokumenty a výpočty a uviedla ďalšie skutkové a právne okolnosti, ktoré jej slúžili ako základ pre vyhovenie žiadosti o uznanie platobnej neschopnosti podnikov Proderac, CB, ITAS, OriMartin, Siderúrgica Latina Martin a/alebo zníženie pokuty podniku ArcelorMittal,
            
         
               —
            
            
               v každom prípade zaviazať Európsku komisiu na náhradu trov konania.
            
         
      Dôvody a hlavné tvrdenia
   
   Predmetná žaloba smeruje proti rozhodnutiu Európskej komisie, ktorým bola zamietnutá žiadosť o uznanie platobnej neschopnosti a/alebo o odklade platby s odpustením povinnosti zriadiť bankovú záruku, ktorú podala žalobkyňa Komisii.
   Na podporu svojej žaloby žalobkyňa uvádza štyri žalobné dôvody.
   
               1.
            
            
               Prvý žalobný dôvod je založený na nesprávnom skutkovom a právnom posúdení v súvislosti s hodnotením platobnej schopnosti žalobkyne zaplatiť pokutu.
            
         
               2.
            
            
               Druhý žalobný dôvod je založený na nesprávnom skutkovom a právnom posúdení v súvislosti s hodnotením platobnej schopnosti akcionárov žalobkyne.
            
         
               3.
            
            
               Tretí žalobný dôvod je založený na porušení zákazu diskriminácie, keďže Komisia v prípade ďalších podnikov z daného odvetvia uznala platobnú neschopnosť, znížila pokutu alebo im odpustila povinnosť zriadiť záruku.
            
         
               4.
            
            
               Štvrtý žalobný dôvod je založený na porušení práv na obranu:
               
                           —
                        
                        
                           po prvé Komisia neumožnila žalobkyni vyjadriť sa,
                        
                     
                           —
                        
                        
                           po druhé napadnuté rozhodnutie je v dôsledku porušenia zásady kolegiality zo strany Komisie postihnuté nedostatkom príslušnosti,
                        
                     
                           —
                        
                        
                           po tretie Komisia nesplnila povinnosť odôvodniť akty.